Helsingin pormestari Jan Vapaavuori pohtii Helsingin eroa Kuntaliitosta, jolle pääkaupunki maksaa joka vuosi kaksi miljoonaa euroa jäsenmaksua: ”One size fits all –ajattelu ei ole enää tätä päivää”.

Helsingin pormestari Jan Vapaavuori pohtii pääkaupungin eroa Kuntaliitosta ja omaa yhteistyötä muiden suurempien kaupunkien kanssa. TOMMI PARKKONEN

Helsingin pormestari Jan Vapaavuori (kok) pohtii tuoreessa blogikirjoituksessaan pääkaupungin eroa Kuntaliitosta, jolle Helsinki maksaa vuosittain kaksi miljoonaa euroa jäsenmaksua.

– Pormestarina velvollisuuteni on miettiä ja selvittää ovatko nämä fiksusti käytettyjä rahoja, Vapaavuori kirjoittaa.

– On mahdollista, että Helsingin tulisi hoitaa omaa edunvalvontaansa korostetummin itse. On myös ajateltavissa, että liittoutuisimme systemaattisemmin muiden isompien kaupunkien kanssa. Kysymykset ovat vaikeita eivätkä vastaukset ole ihan itsestään selviä.

Nykyinen Kuntaliitto syntyi, kun silloinen Suomen Kaupunkiliitto, entinen Maalaiskuntien Liitto ja viisi muuta liittoa yhdistyivät vuonna 1993.

Vapaavuoren mielestä aika on osittain ajanut Kuntaliiton ohi, ja sen on yhä pirstaloituvammassa maailmassa koko ajan vaikeampi ajaa tasaisesti kaikkien jäsentensä etua - esimerkkinä pormestari käyttää jo pitkään vastustamaansa sote- ja maakuntauudistusta.

– Intressien välisen ristiriidan on voinut aistia entistä selkeämmin viime kuukausina ja vuosina. Kun maamme hallitus on härkäpäisesti survonut eteenpäin maan modernin historian suurinta paikallishallinnon mullistusta ja maakuntalakejaan, Kuntaliiton hiljaisuus historiallisen murroksen keskellä on ollut kovin oireellista.

– Kuntaliiton asema ei ole kadehdittava. Jos yrittää edustaa yhä erilaisemmaksi muuttuvaa jäsenkuntaa, edustaako todellisuudessa enää ketään?

Kuntaliitto kokoomusjohdossa

Myös Helsingin omaa luokkaansa oleva koko ja väestönkasvu erottavat Vapaavuoren mukaan pääkaupungin haasteet muiden Kuntaliiton jäsenkuntien arkitodellisuudesta.

– Jatkuvasti kasvava Helsinki eriytyy muutamien muiden isompien kaupunkien kanssa myös kokoluokkansa takia muusta maasta. Kun suurimmassa osassa Suomen kuntia on vähemmän asukkaita kuin Helsingissä väestö vuosittain kasvaa, on ihan selvää, että haasteet ovat hyvin erilaisia.

– One size fits all -ajattelu ei ole enää tätä päivää, jos on ollut fiksua aiemminkaan.

Kuntaliiton toimitusjohtajana toimii tällä hetkellä kokoomuksen entinen ministeri ja kansanedustaja Jari Koskinen, joka tosin on ilmoittanut eroavansa ja jättää tehtävän ensi helmikuussa. Myös seuraavan toimitusjohtajan uskotaan olevan kokoomuslainen.

"Arki ja intohimon kohteet erilaisia”

Vapaavuoren mukaan paitsi poliittiset tavoitteet, myös tavallisten ihmisten elämä eroaa Helsingissä muusta Suomesta.

– Suomessa Helsinki eriytyy muusta maasta - hyvässä ja pahassa - pidimme siitä tai emme. Olen moneen kertaan todennut, että pääkaupungissa suhtaudutaan hyvin eri lailla vaikkapa maahanmuuttajiin, seksuaalivähemmistöihin tai vegaaniruokaan, mutta myös vaikkapa auton omistamiseen tai ulkona syömiseen kuin maassa keskimäärin, Vapaavuori luettelee.

Hän tosin muistuttaa, että muissakin isoissa kaupungeissa ”törmää paikoin samankaltaiseen asennemaailmaan kuin Helsingissä”.

– Kun arki ja intohimon kohteet ovat erilaisia, myös edut ja intressit ovat erilaisia, Vapaavuori kuvailee Helsingin ja osin myös muiden suurten kaupunkien eroavaisuutta muusta Suomesta.